Kidnappet av innbruddstyver - nå er valpen hjemme igjen
Torsdag denne uken opplevde Carina Sirgård Hansen (29) og samboeren Jonas Johansen (27) alle hundeeieres verste mareritt. Den lille valpen Nova ble kidnappet da noen brøt seg inn i bilen som sto parkert ved Vinterbro-senteret utenfor Oslo, skriver Østlandets blad. Men nå er Nova endelig trygt i hus hos eierne sine, etter en fortvilet letaksjon. – Det var en helt ubeskrivelig følelse å få henne tilbake. Det har vært et helt fantastisk engasjement på Facebook. Vi hadde ikke fått henne tilbake om folk ikke hadde vært så flinke å dele innleggene våre. Jeg er helt satt ut av makten som ligger i sosiale medier, sier Carina til VG.Dramaet startet torsdag ettermiddag. Da Carina kommer tilbake til parkeringsplassen etter å ha vært inne og kjøpt et tyggeben til valpen, er buret med lille Nova borte. – Da jeg oppdaget at hun var borte, skrek jeg ut i vill panikk. Jeg ropte at noen måtte ringe politiet, for mobiltelefonen min var også stjålet, forteller matmor Carina, som bare har hatt valpen i fem uker. Det er tegn til innbrudd i flere av de andre bilene på parkeringsplassen, men ingen har mistet noe så kjært som Carina. – Jeg var borte i ti minutter, og på den tiden var Nova stjålet, sier Carina. Men Carina og samboeren nektet å gi opp den lille chihuahua-valpen. På desperat leting etter den firbente hjerteknuseren, etterlyste de Nova på sosiale medier, og utlovet en dusør på 20 000 kroner.Da de fortvilede hundeeierne gjorde det kjent at valpen var kidnappet, var det mange som engasjerte seg og ville hjelpe. «Har DU sett den lille hunden vår Nova? Noen brøt seg inn i bilen vår utenfor Vinterbro-senteret og stjal ALT og tok med seg lille Nova. Hvit og lysebrun chihuahua. Vær så snill, hjelp oss å finne henne!» Dette skrev matfar Jonas på sin Facebook-profil, sammen med bilder av den søte hunden. Innlegget ble delt hele 4700 ganger. Da Nova ble kidnappet, kom politiet raskt på plass, men kunne ikke gjøre så mye annet enn å sjekke mulige overvåkningsbilder, ifølge Carina. – Det var opp til oss å finne henne. Og samboeren min fikk raskt etterlyst henne på Facebook, sier Carina. Hun er helt rørt over støtten de har fått i leteaksjonen. Hun sier hun gladelig hadde betalt mer enn 20 000 for å få tilbake valpen. Paret hadde allerede planene klare for å øke dusøren, da Nova kom til rette. – Men mannen som fant henne, ville ikke ha pengene. Alle vi har vært i kontakt med, har vist at de ikke er opptatt av pengene. Folk har vært genuint interessert i å hjelpe til, sier matmor. Da den fremmede mannen ringer for å fortelle at ha har funnet Nova på den samme parkeringsplassen hvor hun ble stjålet, kan Carina nesten ikke tro det. – Det er helt uvirkelig. Jeg hadde ikke trodd at hun skulle komme tilbake. Jeg trodde ikke helt på det først, men da mannen sendte et bilde, så jeg at det var henne. Der satt hun i buret sitt. Det var en rar følelse, forteller Carina. Den lille valpen holdt varmen i en grå ullgenser Carinas mor hadde strikket til henne, i størrelse valp. – Hun hadde sittet ute på parkeringsplassen en stund. Hun var kald, men i veldig god form. Hun hadde nok ikke spist og sovet så mye, så det er det hun stort sett har drevet med siden hun kom hjem, sier Carina.Da hun, samboeren og familien dro for å hente valpen sin, var det stor gjensynsglede. Carina gråt, lillesøsteren hennes gråt, og moren gråt. – Da jeg sa «hei Nova», og hun hørte stemmen min, gikk hun helt bananas inne i buret. Hun var ganske lykkelig. Samboerparet er nå ekstremt lettet. I forbindelse med bortføringen, har de snakket med flere andre hundeeiere om å la hunden sitte i bilen. – Mange gjør det i god tro, og tror hunden er trygg. Det tror jeg mange hundeeiere kan relatere til. Carina og Jonas kjøpte chihuahua-valpen for 15 000 kroner. Ifølge paret er også avlsverdien høy. – Vi har konkludert med at tyvene antagelig har fått kalde føtter. Når så mange engasjerte seg, og så mange visste om kidnappingen, ville det antagelig være vanskelig å få solgt henne. Vi delte ut plakater og flere vi traff da vi var ute, hadde sett bilde av henne enten på Facebook eller i media, sier Carina. Hun hadde også sendt ut etterlysning til alle veterinærkontorene i østlandsområdet, og kontaktet også klubber i de andre skandinaviske landene. I tillegg er lille Nova registrert i Norsk Kennelklubb. – Det er viktig at andre hundeeiere ser at det nytter å dele i sosiale medier hvis det verste skulle skje, sier Carina.
Etter massiv etterlysning i sosiale medier sover endelig den lille chihuahua-valpen Nova trygt hjemme hos matmor Carina.